Bejaarde Kapenaar vas vir lyk in agterplaasArgieffoto: SAPD/Facebook Lt.kol. André Traut, woordvoerder van die polisie, het gesê die man het die Athlone-polisiestasie om 10:00 Vrydag gebel om ŉ poging tot huisbraak by sy huis in Hazendal aan te meld. “Hy het beweer hy het twee skote afgevuur in die in rigting van die beweerde inbreker, wat daarin kon slaag om te vlug,” het Traut gesê. Toe polisiebeamptes by die huis opdaag, het hulle die man se verklaring afgeneem en beslag gelê op sy vuurwapen. “Later dieselfde dag het iemand die polisie laat weet dat ŉ liggaam by die man se huis weggesteek word en die polisie is terug na die huis. Die eiendom is deursoek en die liggaam van ŉ 39-jarige man is in die agterplaas gevind, asook 25 vuurwapens en 700 koeëls,” het hy gesê. Die man het lisensies vir slegs agt van die vuurwapens gehad, het Traut gesê. Die man is in hegtenis geneem op aanklag van moord, die onwettige besit van 17 vuurwapens en ammunisie asook van dwarsboming van die gereg. Hy sal Maandag in die Athlone-landdroshof verskyn.